
Totul se leagă. Nuclearelectrica a secretizat costurile uriașe ale 
reactoarelor modulare americane 


Ceva este îngrozitor de putred la Nuclearelectrica. Compania de stat este 
împinsă să ia decizii împotriva interesului economic și strategic al României, iar 
ultimele două demisii de răsunet de la vârful societăţii par să aibă legătură cu 
acestea. Ultima decizie șocantă a Nuclearelectrica a fost să secretizeze 
rezultatele studiului de prefezabilitate, care arătau costurile uriașe de 
construcție ale reactoarelor modulare americane și, implicit, costurile ulterioare 
pe MWh la energia produsă. 


La 
sfârșitul lunii martie, două demisii de la vârful Nuclearelectrica (SNN), a directorului 
financiar Dan Niculaie Faranga, un expert în domeniu, și a reprezentantului special pentru 
proiecte strategice și relaţii internaţionale, Ana Birchall, au zguduit compania. 


Imediat după plecarea precipitată a acestora, Nuclearelectrica a făcut public Convocatorul 
Completat al Adunării Generale Ordinare și Extraordinare a Acţionarilor din data de 
17.04.2024, al cărui element principal îl constituie reactoarele modulare de la firma 
americană NuScale. 


Astfel, pe ordinea de zi a AGOA, SNN a publicat nota privind Aprobarea deciziei privind 
continuarea proiectului Reactoarelor Modulare Mici (SMR), în baza documentației tip 
studiu de prefezabilitate, elaborată în conformitate cu cerințele HG nr. 907/2016 privind 
etapele și conținutul-cadru al documentaţiilor tehnico-economice aferente obiectivelor de 
investiţii financiare din fonduri publice. Aici vine însă partea șocantă. Sub pretextul 
protejării intereselor sale comerciale legitime, precum și cele ale Asocierii, avand în 
vedere informaţiile de natură comercială din "Studiul de prefezabilitate privind proiectul 
Reactoarelor Modulare Mici (SMR) Anexa 3, SNN a decis să le ofere posibilitatea 
acţionarilor să emită o cerere în acest sens, însoțită de Acordul de confidenţialitate 
completat și o copie CI pentru a primi acces la Studiul de prefezabilitate privind proiectul 
Reactoarelor Modulare Mici (SMR). 


Se ascund cifrele 


Chiar și cu acord de confidențialitate, acționarii, adică Ministerul Energiei, cu 82,49%, 
Fondul Proprietatea, cu 6,99 și alți deținători, cu 10,50%, nu vor avea acces la 
informaţiile referitoare la valoarea costurilor estimate de investiție de tip CAPEX, respectiv 
a paragrafelor referitoare la valoarea parametrilor de intrare (tip OPEX) și la premizele 
necesare pentru calculul indicatorilor de eficiență, existente în studiu. 


"Menţionăm că studiul de prefezabilitate vine să sprijine continuarea proiectului cu 
Reactoare Modulare Mici (SMR), fiind întocmit în conformitate cu HG 907/2016, analiza 
bazându-se în principal pe evaluări tehnice preliminare, urmând ca pe parcursul etapei 
următoare a proiectului să fie întocmit studiul de fezabilitate. Studiul și, implicit, 
recomandările formulate în cadrul acestuia, printre care și cele cu privire la 
economicitatea proiectului, vor constitui baza emiterii Deciziei Finale de Investiţie și vor fi 
prezentate la acel moment, în spiritul transparenţei, bunei credințe și bunelor practici, în 
condițiile legislaţiei aplicabile dreptului acţionarilor de a avea acces la informații suficiente 
despre subiectele supuse aprobării AGA”, se precizează în Convocator. 


Specialiștii în energia nucleară atrag atenţia că, având în vedere că Nuclearelectrica a 
cerut participarea statului la proiectul SMR-urilor, cel mai probabil prin garanţii financiare, 
proiectul devine public și trebuie să existe transparenţă, prin publicarea costurilor 
estimate. Mai ales după ce proiectul NuScale a fost abandonat în SUA tocmai pentru că 
depășise 9 miliarde de dolari. Mai mult, capex (investiţie) și opex (operare) stabilesc în 
final costul energiei produse de Nuclearelectrica cu reactoarele modulare sau, altfel zis, 
prețul cu care va vinde în România energia produsă. 


Diversiunea lui Burduja 


Proiectul SMR-urilor NuScale de la Doicești va fi cu 20-30% mai ieftin decât cel din Utah, 
susținea, luna trecută, Sebastian Burduja. ”Nu vreau să avansez vreo cifră. Acesta este 
scopul fazei a doua în care proiectul intră, să detalieze tot ce e necesar de făcut, bugetul 
proiectului, inclusiv să amenajeze structura financiară care va susține această investiție. 
Ce pot să vă spun, din discuţiile cu NuScale, ei mi-au spus că proiectul Doicești este 
semnificativ mai ieftin, cu 20-30%. În cifra de 9 miliarde dolari din SUA intra și costul de 
finanțare, intrau și multe alte lucruri”, a declarat ministrul Energiei, Sebastian Burduja. 


Pe de altă parte, potrivit directorului general al Nuclearelectrica, Cosmin Ghiţă, calendarul 
final prevede ca la terminarea FEED 2 (Front End Engineering and Design) să existe un 


contract de certitudine și atunci se va lua o primă decizie de investiție, probabil în 
februarie-martie anul viitor. “După aceea va mai exista o reevaluare a deciziei de 
economicitate, ținta primului modul, al punerii sale în funcţiune, fiind finele lui 2029”, a 
afirmat Cosmin Ghiţă. 

